**OPIS PREDMETU ZÁKAZKY**

**Opis predmetu zákazky**

1. **Predmet zákazky :**

**Poskytovanie odbornej pomoci a podpory obetiam obchodovania s ľuďmi (ďalej len „obeť“) počas 24 hodín nepretržite na území Slovenskej republiky**, pomoc mužom, ženám a deťom pri ich návrate do bežného života, v začlenení sa do spoločnosti, úspešný vstup a zotrvanie na trhu práce, podpora pri výchove a vzdelávaní detí, a to **maximálne 20 obetiam v jednom čase, minimálne však 60 obetiam počas trvania zmluvného vzťahu**.

Obetiam bude odborná poskytovaná:

* **Nevyhnutná krízová starostlivosť a krízová starostlivosť**
* **Reintegrácia/integrácia**

Odborná pomoc a podpora sa poskytuje v zmysle neodkladného zásahu v dobe krízy, ktorým sa minimalizuje ohrozenie obete, zabezpečujú sa jej základné potreby, posilňuje sa jej schopnosť vyrovnať sa so záťažou tak, aby sa predišlo negatívnym deštruktívnym spôsobom riešenia situácie.

Nevyhnutná krízová starostlivosť, krízová starostlivosť a reintegrácia/integrácia bude obetiam poskytovaná na území Slovenskej republiky. Účelom nevyhnutnej krízovej starostlivosti a krízovej starostlivosti  je poskytnutie neodkladného zásahu v dobe krízy v podobe odbornej starostlivosti (sociálnych služieb) obetiam, ktorou sa minimalizuje ohrozenie obete, zabezpečujú sa jej základné životné potreby, posilňuje sa jej schopnosť vyrovnať sa so záťažou tak, aby sa predišlo negatívnym deštruktívnym spôsobom riešenia situácie. Reintegrácia/ integrácia je poskytovaná obetiam po ukončení krízovej starostlivosti. Jednotlivé druhy pomoci sú poskytované v súlade s programom podpory a ochrany obetí obchodovania s ľuďmi (ďalej len „program“) v zmysle poskytovania pomoci na základe individuálneho plánu pomoci, ktorý zohľadňuje potreby a požiadavky konkrétnej obete.

**Nevyhnutná krízová starostlivosť a krízová starostlivosť** zahŕňa najmä zabezpečenienižšie uvedených služieb podľa potrieb obete a v súlade s individuálnym plánom pomoci. Nevyhnutná krízová starostlivosť sa poskytuje po dobu 30 dní odo dňa zaradenia do programu. Po jej uplynutí sa obeti poskytuje krízová starostlivosť po dobu najviac 60 dní. Ak obeť spolupracuje s orgánmi činnými v trestnom konaní, krízová starostlivosť sa jej bude poskytovať počas trestného konania.

Účelom nevyhnutnej krízovej starostlivosti a krízovej starostlivosti je poskytnutie odbornej starostlivosti (sociálnych služieb) obetiam, v zmysle neodkladného zásahu v dobre krízy, ktorými sa minimalizuje ohrozenie obete, zabezpečujú sa jej základné životné potreby, posilňuje sa jej schopnosť vyrovnať sa so záťažou tak, aby sa predišlo negatívnym deštruktívnym spôsobom riešenia situácie. Nevyhnutná krízová starostlivosť a krízová starostlivosť zahŕňa najmä:

* Nevyhnutnú zdravotnú pomoc a špeciálne lekárske vyšetrenie (všeobecné zhodnotenie zdravotného stavu, gynekologické vyšetrenie, testy na HIV, a iné pohlavné choroby vrátane liečby atď.)
* Psychologické poradenstvo, psychologické a psychiatrické vyšetrenie, individuálnu terapiu alebo skupinovú terapiu vrátane rodinnej a pod.
* Sociálne poradenstvo a asistenciu pri styku s miestnou administratívou, vykonanie osobnej asistencie (napr. zabezpečenie sprevádzania obete na políciu, súd, iné úradné inštitúcie, zdravotnícke zariadenia), pomoc pri orientácii v sociálnom systéme, informačná konzultácia, distribúcia, poradenské interview a anamnestický rozhovor, ako aj poskytovanie špecializovaného sociálneho poradenstva podľa § 16 ods. 1 písm. b) zákona č. 448/2008 Z. z. o sociálnych službách a o zmene a doplnení zákona o živnostenskom podnikaní v znení neskorších predpisov, a to ambulantnou alebo terénnou formou s použitím adekvátnych metód (napr. klasifikácia a analýza, interpretácia, diagnostika, neštandardný rozhovor, anamnéza a pod.) s cieľom minimalizovať dopad negatívnych sociálnych zmien na obeť a pomôcť začleniť sa späť do rodiny, spoločnosti, pracovného alebo školského prostredia.
* Právne poradenstvo a zastupovanie vo veciach týkajúcich sa práv a postavenia obete
* Tlmočenie a využitie služieb kultúrnych mediátorov
* Bezpečné ubytovanie, v rámci ktorého sa poskytuje ubytovanie na uspokojenie základných životných potrieb vo vlastnom zariadení aj s charakterom núdzového bývania a krízového strediska.
* Psychoterapeutickú prácu  so špecializáciou na traumatoterapiu s cieľom ošetrenia postraumatickej stresovej poruchy
* Zabezpečenie osobnej ochrany obete za účelom redukcie a eliminácie ohrozenia, ochrany zdravia a života

**Reintegrácia/integrácia j**e poskytovaná po ukončení krízovej starostlivosti po dobu 30 dní s možnosťou predĺženia v odôvodnených prípadoch o ďalších 30 dní a to aj opakovane, najdlhšie však po dobu 90 dní, a to v súlade s individuálnym plánom pomoci vypracovaným v spolupráci a so súhlasom obete. Typy reintegračnej/integračnej pomoci sú v rámci jednotlivých prípadov individuálne, nižšie uvedené body predstavujú základný rámec, aké typy asistencie majú byť obeti ponúknuté:

* Nevyhnutná zdravotná pomoc a špeciálne lekárske vyšetrenie (všeobecné zhodnotenie zdravotného stavu, gynekologické vyšetrenie, testy na HIV, a iné pohlavné choroby vrátane liečby atď.)
* Psychologické poradenstvo (napr. poskytnutie psychologického a psychiatrického vyšetrenia, individuálnej terapie alebo skupinovej terapie vrátane rodinnej a pod.)
* Sociálne poradenstvo a asistencia (poskytovanie sprievodu pri styku s miestnou administratívou, pomoc pri orientácií v sociálnom systéme a pod.)
* Právne poradenstvo a zastupovanie vo veciach týkajúcich sa práv a postavenia obete.
* Tlmočenie a využitie služieb kultúrnych mediátorov.
* Bezpečné ubytovanie (poskytnutie ubytovania na uspokojenie základných životných potrieb vo vlastnom zariadení aj s charakterom núdzového bývania a krízového strediska)
* Zabezpečenie, resp. zorganizovanie vzdelávania, rekvalifikácie (napr. poskytovanie krátkodobých odborných či jazykových kurzov), podpora pri hľadaní zamestnania a pod.
* Zabezpečenie pracovného a profesného poradenstva, pracovnej integrácie (možnosť krátkodobých pracovných stáží a pod.)

Psychoterapeutická práca so špecializáciou na traumatoterapiu s cieľom ošetrenia postraumatickej stresovej poruchy

**Vedľajšími a doplňujúci službami, ktoré bude poskytovateľ poskytovať, sú:**

* identifikácia obetí, a to najmä medzi cudzincami v záchytných, pobytových a detenčných táboroch prostredníctvom rozhovorov a konzultácií medzi potenciálnymi obeťami a ponúknutie pomoci a spolupráce prostredníctvom zaradenia do programu;
* osveta pre mladých a iné potenciálne obete prostredníctvom webovej stránky, médií a periodík, preventívnych besied a iných informačných, osvetových a školiacich aktivít;
* spolupráca s orgánmi činnými v trestnom konaní, ktoré vykonávajú úkony s obeťami;
* poskytovanie relevantných údajov týkajúcich sa zdravotného poistenia obetí.

Služby sú poskytované podľa interného aktu riadenia v pôsobení Ministerstva vnútra Slovenskej republiky upravujúci zabezpečenie programu, ktoré objednávateľ poskytne poskytovateľovi.

**Predmet zákazky má paušálne náklady**, ktoré predstavujú najmä nevyhnutné náklady uchádzača na zabezpečenie chodu vlastnej prevádzky, vrátane bezpečného ubytovania pri poskytovaní služieb, potrebného technického (telekomunikačné náklady a internet), materiálneho a administratívneho vybavenia, za ktoré bude úspešný uchádzač schopný zabezpečiť udržiavanie svojich prevádzkových kapacít pre požadovanú starostlivosť o obete v predpokladanom maximálnom počte 20 obetí v jednom čase, minimálne však 60 obetiam počas trvania zmluvného vzťahu, odmeny osoby podieľajúcej sa na manažmente programu a výdavky za skutočne vynaložené náklady.

Verejný obstarávateľ okrem mesačných paušálnych nákladov ďalej úspešnému uchádzačovi preplatí **skutočne vynaložené náklady** **(variabilné náklady**), za poskytnuté služby, ktoré predstavujú nevyhnutné – skutočne vynaložené náklady, ktoré uchádzač zabezpečuje prostredníctvom tretích osôb, v oblasti nevyhnutnej zdravotnej pomoci, psychiatrického vyšetrenia, tlmočenie a využitia služieb kultúrnych mediátorov. Tieto náklady budú refundované na základe skutočne vynaložených nákladov na obete. Bližšie podmienky týkajúce sa vyúčtovania nákladov sú špecifikované v prílohe č. 2 zmluvy.

**Variabilné náklady zahŕňajú:**

* tlmočenie a služby kultúrnych mediátorov
* služby v oblasti vzdelávania (napr. zabezpečenie, resp. zorganizovanie vzdelávania, rekvalifikácie, poskytovanie krátkodobých odborných či jazykových kurzov, podpora pri hľadaní zamestnania a pod.), zabezpečenie pracovného a profesného poradenstva, pracovnej integrácie (možnosť krátkodobých pracovných stáži a pod.)

**OSTATNÉ POŽIADAVKY NA PREDMET ZÁKAZKY**

**Verejný obstarávateľ požaduje, aby uchádzač vo svojej ponuke za účelom preukázania splnenia požiadaviek na predmet zákazky predložil:**

Minimálne jeden doklad/dokument preukazujúci akreditáciu na poskytovanie sociálnej služby - sociálna krízová intervencia (riešenie nepriaznivej sociálnej situácie) v zariadeniach v zmysle zákona 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.