**Podmienky účasti**

**1. Podmienky účasti uchádzačov vo verejnom obstarávaní týkajúce sa osobného postavenie podľa § 32 ods. 1 zákona** **č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len "zákon")**

Verejného obstarávania sa môže zúčastniť hospodársky subjekt, ktorý spĺňa taxatívne určené podmienky účasti týkajúce sa osobného postavenia podľa § 32 ods. 1 zákona.

Uchádzač musí spĺňať nasledovné podmienky účasti týkajúce sa osobného postavenia:

1. podľa § 32 ods. 1 písm. a) zákona, že nebol on (uchádzač), ani jeho štatutárny orgán, ani člen štatutárneho orgánu, ani člen dozorného orgánu, ani prokurista právoplatne odsúdený za trestný čin korupcie, trestný čin poškodzovania finančných záujmov Európskych spoločenstiev, trestný čin legalizácie príjmu z trestnej činnosti, trestný čin založenia, zosnovania a podporovania zločineckej skupiny, trestný čin založenia, zosnovania alebo podporovania teroristickej skupiny, trestný čin terorizmu a niektorých foriem účasti na terorizme, trestný čin obchodovania s ľuďmi, trestný čin, ktorého skutková podstata súvisí s podnikaním alebo trestný čin machinácie pri verejnom obstarávaní a verejnej dražbe. Uvedenú podmienku účasti preukáže uchádzač v súlade s § 32 ods. 2 písm. a) zákona doloženým výpisom registra trestov nie starším ako tri mesiace. Hospodársky subjekt - fyzická osoba predloží výpis z registra trestov nie starší ako tri mesiace, alebo rovnocenný doklad vydaný príslušným súdom alebo správnym orgánom v krajine svojho sídla za osobu, na ktorú je vydaný živnostenské oprávnenie alebo iné než živnostenské oprávnenie podľa osobitných predpisov. Hospodársky subjekt - právnická osoba predloží výpisy z registra trestov nie staršie ako tri mesiace, alebo rovnocenné doklady vydané príslušným súdom alebo správnym orgánom v krajine svojho sídla, a to za hospodársky subjekt (len v prípade, že v krajine sídla uchádzača takýto doklad je vydávaný) ako aj za osobu, ktorá je štatutárnym orgánom, alebo za osoby, ktoré sú členmi štatutárneho orgánu, ako aj za všetky osoby, ktoré sú členmi dozorného orgánu a prokuristami hospodárskeho subjektu.

1. podľa § 32 ods. 1 písm. b) zákona, že uchádzač nemá evidované nedoplatky na poistnom na sociálne poistenie a zdravotná poisťovňa neeviduje voči nemu pohľadávky po splatnosti podľa osobitných predpisov v Slovenskej republike alebo v štáte sídla, miesta podnikania alebo obvyklého pobytu. Uvedenú podmienku účasti preukáže uchádzač v súlade s § 32 ods. 2 písm. b) zákona doloženým potvrdením zdravotnej poisťovne a Sociálnej poisťovne nie starším ako tri mesiace (v prípade potvrdenia obsahujúceho nedoplatok predloží aj doklad o zaplatení nedoplatku alebo o povolení platiť nedoplatky v splátkach).
2. podľa § 32 ods. 1 písm. c) zákona, že nemá evidované daňové nedoplatky voči daňovému úradu a colnému úradu podľa osobitných predpisov v Slovenskej republike alebo v štáte sídla, miesta podnikania alebo obvyklého pobytu. Uvedenú podmienku účasti preukáže uchádzač v súlade s § 32 ods. 2 písm. c) zákona doloženým potvrdením miestne príslušného daňového úradu a miestne príslušného colného úradu nie starším ako tri mesiace (v prípade potvrdenia obsahujúceho nedoplatok predloží aj doklad o zaplatení nedoplatku alebo o povolení platiť nedoplatky v splátkach).
3. podľa § 32 ods. 1 písm. d) zákona, že nebol na jeho majetok vyhlásený konkurz, nie je v reštrukturalizácii, nie je v likvidácii, ani nebolo proti nemu zastavené konkurzné konanie pre nedostatok majetku alebo zrušený konkurz pre nedostatok majetku. Uvedenú podmienku účasti preukáže uchádzač v súlade s § 32 ods. 2 písm. d) zákona doloženým potvrdením príslušného súdu nie starším ako tri mesiace.
4. podľa § 32 ods. 1 písm. e) zákona, že je oprávnený dodávať tovar, uskutočňovať stavebné práce alebo poskytovať službu. Uvedenú podmienku účasti preukáže uchádzač v súlade s § 32 ods. 2 písm. e) doloženým dokladom o oprávnení dodávať tovar, uskutočňovať stavebné práce alebo poskytovať službu, ktorý zodpovedá predmetu zákazky.
5. podľa § 32 ods. 1 písm. f) zákona, že nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu. Uvedenú podmienku účasti preukáže uchádzač v súlade s § 32 ods. 2 písm. f) zákona doloženým čestným vyhlásením.
6. podľa § 32 ods. 1 písm. g) zákona, že sa nedopustil v predchádzajúcich troch rokoch od vyhlásenia alebo preukázateľného začatia verejného obstarávania závažného porušenia povinností v oblasti ochrany životného prostredia, sociálneho práva alebo pracovného práva podľa osobitných predpisov, za ktoré mu bola právoplatne uložená sankcia, ktoré dokáže verejný obstarávateľ preukázať.

H) podľa § 32 ods. 1 písm. h) zákona, že sa nedopustil v predchádzajúcich troch rokoch od vyhlásenia alebo preukázateľného začatia verejného obstarávania závažného porušenia profesijných povinností, ktoré dokáže verejný obstarávateľ preukázať.

**Doklady, ktoré sa nepredkladajú:**

Záujemca/uchádzač so sídlom/miestom podnikania v Slovenskej republike, a ktorého údaje sú vedené v informačných systémoch verejnej správy Slovenskej republiky, nie je povinný v zmysle § 32 ods. 3 zákona predkladať verejnému obstarávateľovi, a to z dôvodu použitia údajov z informačných systémov verejnej správy, nasledovné doklady:

- výpis z registra trestov záujemcu/uchádzača, jeho štatutárneho orgánu, člena štatutárneho orgánu, člena dozorného orgánu, prokuristu v súlade s § 32 ods. 1 písm. a) a ods. 2 písm. a) zákona,

- potvrdenia zdravotnej poisťovne a Sociálnej poisťovne podľa § 32 ods. 1 písm. b) a ods. 2 písm. b) zákona,

- potvrdenia miestne príslušného daňového úradu a miestne príslušného colného úradu podľa § 32 ods. 1 písm. c) a ods. 2 písm. c) zákona,

- výpis z Obchodného registra Slovenskej republiky alebo výpis zo Živnostenského registra Slovenskej republiky, v prípade preukázania splnenia podmienky účasti týkajúcej sa osobného postavenia podľa § 32 ods. 1 písm. e) zákona týmito typmi dokladu.

**Upozornenie:**

Záujemca/uchádzač so sídlom/miestom podnikania v Slovenskej republike, a ktorého údaje sú vedené v informačných systémoch verejnej správy Slovenskej republiky, poskytne verejnému obstarávateľovi za účelom získania výpisu z registra trestov jeho štatutárneho orgánu, člena štatutárneho orgánu, člena dozorného orgánu, prokuristu, ktorý je občanom Slovenskej republiky, nasledovné údaje: krstné meno, priezvisko, rodné priezvisko, rodné číslo, číslo občianskeho preukazu alebo cestovného pasu.

Preukazovanie podmienok účasti je voči verejnému obstarávateľovi účinné aj spôsobom podľa § 152 ods. 4 zákona – prostredníctvom zápisu do zoznamu hospodárskych subjektov. Uchádzač zapísaný v zozname hospodárskych subjektov podľa zákona nie je povinný v procese verejného obstarávania predkladať doklady podľa § 32 ods. 2 zákona.

Verejný obstarávateľ uzná rovnocenný zápis, ako je zápis do zoznamu hospodárskych subjektov podľa zákona, alebo potvrdenie o zápise vydané príslušným orgánom iného členského štátu, ktorým uchádzač preukazuje splnenie podmienok účasti vo verejnom obstarávaní. Verejný obstarávateľ príjme aj iný rovnocenný doklad predložený uchádzačom.

V prípade, že sa verejného obstarávania zúčastní skupina dodávateľov, požaduje sa preukázanie splnenia podmienok účasti týkajúcich sa osobného postavenia za každého člena skupiny osobitne. Splnenie podmienky účasti podľa § 32 ods. 1 písm. e) zákona preukazuje člen skupiny len vo vzťahu k tej časti predmetu zákazky, ktorú má zabezpečiť.

**2. Podmienky účasti uchádzačov vo verejnom obstarávaní týkajúce sa technickej spôsobilosti a odbornej spôsobilosti podľa § 34 zákona.**

**2.1 Podľa § 34 ods.1 písm. a) zákona**

Verejný obstarávateľ požaduje, aby uchádzač preukázal technickú a odbornú spôsobilosť predložením zoznamu úspešne poskytnutých služieb rovnakého charakteru ako je v predmete zákazky poskytnutých za predchádzajúce tri roky (36 mesiacov) od vyhlásenia verejného obstarávania, ktorých zmluvná cena za jeden z uvedených rokov (sčítane) bola minimálne za 30 000 EUR bez DPH a súčet všetkých zmluvných cien úspešne realizovaných dodávok za posledné 3 roky bol minimálne 60 000 EUR bez DPH. Peňažné vyjadrenie zmlúv uvedie uchádzač v pôvodnej mene a v mene euro. Za vyhlásenie verejného obstarávania sa považuje zverejnenie oznámenia o vyhlásení verejného obstarávania v Úradnom vestníku Európskej únie.

Pri prepočte inej meny na menu euro sa použije kurz Európskej centrálnej banky platný v deň odoslania oznámenia o vyhlásení verejného obstarávania na predmetnú verejnú súťaž na zverejnenie v Úradnom vestníku EÚ.

V prípade, že uchádzač využije na preukázanie technickej spôsobilosti alebo odbornej spôsobilosti technické alebo odborné kapacity inej osoby, bez ohľadu na ich právny vzťah v čase podania ponuky, je uchádzač povinný verejnému obstarávateľovi preukázať, že pri plnení Zmluvy bude skutočne používať kapacity osoby, ktorej spôsobilosť využíva na preukázanie technickej alebo odbornej spôsobilosti. Túto skutočnosť preukáže uchádzač písomnou zmluvou uzavretou s osobou, ktorej technickými a odbornými kapacitami mieni preukázať svoju technickú spôsobilosť alebo odbornú spôsobilosť. Z písomnej zmluvy musí vyplývať záväzok osoby, že poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej spôsobilosti alebo odbornej spôsobilosti, musí preukázať splnenie podmienok účasti týkajúce sa osobného postavenia a nesmú u nej existovať dôvody na vylúčenie podľa § 40 ods. 6 písm. a) až h) a ods. 7 zákona; oprávnenie poskytovať službu preukazuje vo vzťahu k tej časti predmetu zákazky, na ktorú boli kapacity uchádzačovi poskytnuté.

V prípade, že sa verejného obstarávania zúčastní skupina dodávateľov, uchádzač preukazuje splnenie podmienok účasti týkajúcich sa technickej alebo odbornej spôsobilosti za všetkých členov skupiny spoločne.

**2.2 Podľa § 34 ods.1 písm. g) zákona**

Verejný obstarávateľ požaduje, aby sa na poskytovaní služieb, ktoré sú predmet zákazky, podieľali riadiaci zamestnanci a osoby zodpovedné za poskytnutie služby (ďalej tiež „**odborní garanti**") na minimálne nižšie uvedených riadiacich pozíciách, pričom títo odborní garanti musia spĺňať nižšie uvedené minimálne odborné a kvalifikačné podmienky.

Uchádzač predloží zoznam osôb určených na plnenie zmluvy - odborných garantov.

V zozname osôb určených na plnenie zmluvy – odborných garantov uchádzač uvedie:

1. meno a priezvisko, titul odborného garanta,
2. navrhovaná pozícia v tíme (napr. odborný garant č. 1 pre oblasť psychologického poradenstva),
3. vzťah k uchádzačovi (zamestnanec / iná osoba).

Uchádzač za každého odborného garanta predloží profesijný životopis alebo ekvivalentný doklad, ktorý musí obsahovať minimálne nasledovné údaje/skutočnosti:

1. meno a priezvisko,
2. súčasného zamestnávateľa,
3. súčasné pracovné zaradenie/funkciu,
4. odbornú prax a praktické skúsenosti podľa požiadaviek vo vzťahu ku každému odbornému garantovi v rozsahu:
   1. názov projektu/zmluvy/dohody/objednávky,
   2. identifikácia odberateľa/zamestnávateľa (obchodné meno, adresa/sídlo, IČO)
   3. stručný opis predmetu plnenia projektu/zmluvy/dohody/objednávky tak, aby verejný obstarávateľ vedel vyhodnotiť splnenie určených minimálnych požiadaviek na odbornú prax a skúsenosti v danej oblasti každého odborného garanta,
   4. pozícia/pracovné zaradenie odborného garanta na plnení projektu/zmluvy/dohody/objednávky
   5. opis činností odborného garanta na projektu/zmluvy/dohody/objednávky tak, aby verejný obstarávateľ vedel vyhodnotiť splnenie určených minimálnych požiadaviek na odbornú prax a skúsenosti každého odborného garanta,
   6. obdobie [od (mesiac a rok) – do (mesiac a rok)], počas ktorého sa odborný garant podieľal na plnení projektu/zmluvy/dohody/objednávky tak, aby verejný obstarávateľ vedel vyhodnotiť splnenie určených minimálnych požiadaviek na dĺžku odbornej praxe každého odborného garanta.
5. vlastnoručný podpis odborného garanta (životopis)

Minimálne požiadavky na odborných garantov č. 1 až 4:

Odborný garant č. 1 pre oblasť psychologického poradenstva

Vzdelanie: vysokoškolské vzdelanie minimálne druhého stupňa v odbore psychológia; túto podmienku účasti preukáže doložením overeného potvrdenia o ukončení štúdia.

Odborná prax: min. 2 praktické skúsenosti, ktoré odborný garant realizoval za posledných 5 rokov v oblasti psychologického poradenstva vo veciach týkajúcich sa postavenia obzvlášť zraniteľnej obete, dlhodobejšia individuálna alebo terapeutická starostlivosť, vrátane rodinnej; túto podmienku účasti uchádzač preukáže životopisom alebo ekvivalentným dokladom

Odborný garant č. 2 pre oblasť sociálneho poradenstva a asistencie

Vzdelanie: vysokoškolské vzdelanie minimálne druhého stupňa; túto podmienku účasti preukáže doložením overeného potvrdenia o ukončení štúdia

Odborná prax: min. 2 praktické skúsenosti, ktoré odborný garant realizoval za posledných 5 rokov v oblasti sociálneho poradenstva a prevencie zastupovania vo veciach týkajúcich sa postavenia obzvlášť zraniteľnej obete, sprevádzanie pri styku s miestnou administratívou, pomoc pri orientácii v sociálnom systéme a pod.; túto podmienku účasti uchádzač preukáže životopisom alebo ekvivalentným dokladom

Odborný garant č. 3 pre oblasť právneho poradenstva a zastupovania

Vzdelanie: vysokoškolské vzdelanie minimálne druhého stupňa v oblasti právo; túto podmienku účasti preukáže doložením overeného potvrdenia o ukončení štúdia

Odborná prax: min. 2 praktické skúsenosti, ktoré odborný garant realizoval za posledných 5 rokov v oblasti právneho poradenstva a zastupovania vo veciach týkajúcich sa práv a postavenia obzvlášť zraniteľnej obete; túto podmienku účasti uchádzač preukáže životopisom alebo ekvivalentným dokladom

Odborný garant č. 4 pre oblasť manažmentu

Vzdelanie: vysokoškolské vzdelanie minimálne druhého stupňa, túto podmienku účasti preukáže doložením overeného potvrdenia o ukončení štúdia

Odborná prax: min. 1 praktická skúsenosť v oblasti plánovania, riadenia a organizovanie prác súvisiacich s poskytovaním služieb pre obete obchodovania s ľuďmi v zmysle predmetu zmluvy,  ďalej  monitorovanie úspešnosti napĺňania stanovených cieľov a vyhodnocovanie efektívnosti poskytovaných služieb, ako aj komunikácia so zadávateľom zákazky; túto podmienku účasti uchádzač preukáže životopisom alebo ekvivalentným dokladom.

Uchádzač môže na preukázanie technickej alebo odbornej spôsobilosti využiť technické alebo odborné kapacity inej osoby, bez ohľadu na ich právny vzťah v čase podania ponuky. V takom prípade musí uchádzač verejnému obstarávateľovi preukázať, že pri plnení zmluvy bude skutočne používať kapacity osoby, ktorej spôsobilosť využíva na preukázanie technickej spôsobilosti alebo odbornej spôsobilosti. Túto skutočnosť preukáže uchádzač písomnou zmluvou uzavretou s osobou, ktorej technickými alebo odbornými kapacitami mieni preukázať svoju technickú spôsobilosť alebo odbornú spôsobilosť. Z písomnej zmluvy musí vyplývať záväzok osoby, že poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej alebo odbornej spôsobilosti, musí preukázať splnenie podmienky účasti týkajúce sa osobného postavenia a nesmú u nej existovať dôvody na vylúčenie podľa § 40 ods. 6 písm. a) až h) a ods. 7 zákona; oprávnenie poskytovať službu preukazuje vo vzťahu k tej časti predmetu zákazky, na ktorú boli kapacity uchádzačovi poskytnuté. Ak ide o požiadavku súvisiacu so vzdelaním, odbornou kvalifikáciou alebo relevantnými odbornými skúsenosťami najmä podľa § 34 ods. 1 písm. g) zákona, uchádzač môže využiť kapacity inej osoby len, ak táto bude reálne vykonávať služby, na ktoré sa kapacity využívajú.

V prípade uchádzača, ktorého tvorí skupina dodávateľov zúčastnená vo verejnom obstarávaní, sa požaduje preukázanie splnenia podmienok účasti týkajúcich sa technickej alebo odbornej spôsobilosti za všetkých členov skupiny spoločne.

Pri prepočte inej meny na menu euro sa použije kurz Európskej centrálnej banky platný v deň odoslania tohto oznámenia o vyhlásení verejného obstarávania na uverejnenie v Úradnom vestníku EÚ.

Uchádzačom predkladané doklady musia byť preložené v rovnakej, alebo ekvivalentnej forme podľa uvedenej požiadavky verejného obstarávateľa, pričom z týchto dokladov preukazujúcich spôsobilosť podľa § 34 zákona musí byť zrejmé splnenie minimálne požadovanej úrovne podmienok účasti stanovených verejným obstarávateľom a rovnako musí byť zrejmé, že preukazovanie sa týka osoby uchádzača..

JEDNOTNÝ EURÓPSKY DOKUMENT

Uchádzač môže predbežne nahradiť doklady na preukázanie splnenia podmienok účasti určené verejným obstarávateľom v tomto verejnom obstarávaní jednotným európskym dokumentom podľa prílohy č. 6. Formulár Jednotného európskeho dokumentu týchto súťažných podkladov (ďalej aj ako „JED“).

Vytvorenie elektronickej verzie formuláru JED – postup pre uchádzača:

Verejný obstarávateľ odporúča, aby uchádzač použil predvyplnený elektronický formulár JED vo formáte .xml, ktorý je prílohou č. 6 Formulár Jednotného európskeho dokumentu týchto súťažných podkladov.

Uchádzač si verejným obstarávateľom pripravenú/vygenerovanú verziu JED-u vo formáte .xml stiahne   
do svojho počítača. Následne si uchádzač v internetovom prehliadači otvorí e-službu Európskej komisie, ktorá je dostupná na adrese: <https://www.uvo.gov.sk/espd/>. Následne vyberie možnosť „Som hospodársky subjekt“ a cez funkciu „Importovať JED“ si otvorí JED vo formáte .xml, ktorý môže následne vyplniť a prostredníctvom tlačidiel „Prehľad“ a následne „Stiahnuť ako“, uložiť do svojho počítača vo formáte pdf, ktorý predkladá spôsobom určeným funkcionalitou JOSEPHINE ako súčasť svojej ponuky.

Bližšie informácie o JED, vrátane usmernení, ako správne JED vyplniť, sú uvedené v dokumente zverejnenom na webovom sídle Úradu pre verejné obstarávanie <https://www.uvo.gov.sk/legislativametodika-dohlad/jednotny-europsky-dokument-605.html>: JED - príručka k službe ESPD

Vo formulári JED uchádzač vyplní nasledovné časti:

1. časť II – A, B a C,
2. časť III - A, B, C a D,
3. časť IV – oddiel α (globálny údaj pre všetky podmienky účasti),
4. časť VI.

Uchádzač uvedie v JED všetky relevantné informácie požadované verejným obstarávateľom, uvedené v oznámení o vyhlásení verejného obstarávania a v týchto súťažných podkladoch, ktoré vyplní podľa pokynov verejného obstarávateľa, ako aj pokynov Úradu pre verejné obstarávanie uvedených v manuáli na stránke Úradu pre verejné obstarávanie - <https://www.uvo.gov.sk/legislativametodika-dohlad/jednotny-europsky-dokument-605.html>, okrem časti I. označenej ako „Informácie týkajúce sa postupu verejného obstarávania a verejného obstarávateľa“ (pokiaľ uchádzač použije JED, ktorý je súčasťou týchto súťažných podkladov).

Verejný obstarávateľ nevyžaduje, aby uchádzač v prípade subdodávateľov, ktorých kapacity nevyužíva na preukázanie splnenia podmienok účasti v častiach II a III formulári JED, uviedol informácie o takýchto subdodávateľoch a tiež nevyžaduje, aby uchádzač za takýchto subdodávateľov, ktorých kapacity uchádzač nevyužíva na preukázanie splnenia podmienok účasti, predkladal JED za každého takéhoto subdodávateľa.

Uchádzač, ktorý sa verejného obstarávania zúčastňuje samostatne, **ale využíva zdroje a/alebo kapacity iných osôb na preukázanie splnenia podmienok účasti**, **vyplní a predloží JED za seba spolu s vyplneným/vyplnenými,** **samostatným/samostatnými JED/JED**, ktorý/ktoré obsahuje/obsahujú príslušné informácie**, ktorých zdroje a/alebo kapacity využíva uchádzač na preukázanie splnenia podmienok účasti v tomto verejnom obstarávaní.**

**V prípade, že uchádzača tvorí skupina dodávateľov** zúčastnená vo verejnom obstarávaní, uchádzač   
**vyplní a predloží JED s požadovanými informáciami za každého člena skupiny dodávateľov.**

Podľa § 39 ods. 6 zákona, ak uchádzač použije JED, verejný obstarávateľ môže na zabezpečenie riadneho priebehu verejného obstarávania kedykoľvek v jeho priebehu písomne – elektronickými prostriedkami, prostredníctvom komunikačného rozhrania systému JOSEPHINE, požiadať uchádzača o predloženie dokladu alebo dokladov nahradených JED. Uchádzač doručí elektronicky prostredníctvom komunikačného rozhrania systému JOSEPHINE doklady verejnému obstarávateľovi do piatich pracovných dní odo dňa doručenia žiadosti, ak verejný obstarávateľ neurčil v žiadosti dlhšiu lehotu.

**Ak uchádzač nevyužije na preukázanie splnenia podmienok účasti jednotný európsky dokument podľa § 39 zákona predkladá v ponuke doklady na preukázanie splnenia podmienok účasti v elektronickej podobe podľa bodu 10.2 týchto súťažných podkladov.**

(odporúčaný vzor)

Zoznam osôb určených na plnenie zmluvy – odborní garanti

|  |  |  |
| --- | --- | --- |
| Poskytovanie odbornej pomoci a podpory obetiam obchodovania s ľuďmi | | |
| Meno a priezvisko príslušnej osoby | Pozícia odborného garanta v tíme | Vzťah osoby k uchádzačovi  (zamestnanec / iná osoba v zmysle § 34 ods. 3 zákona o verejnom obstarávaní |
|  | Odborný garant č. 1 pre oblasť psychologického poradenstva |  |
|  | Odborný garant č. 2 pre oblasť sociálneho poradenstva a asistencie |  |
|  | Odborný garant č. 3 pre oblasť právneho poradenstva a zastupovania |  |
|  | Odborný garant č. 4 pre oblasť manažmentu |  |

(doplniť zoznam podľa potreby)

V ..................., dňa...................

.............................................................

podpis oprávnenej osoby uchádzača